พนักงานออมสินประท้วงการทำงาน บอร์ด
พนักงานออมสินรวมใจใส่เสื้อ “กลุ่มเพื่อนเลอศักด์” ประท้วงการทำงาน บอร์ด หลังปรับวิธีบริหารทำไตรมาสลดวูบเหลือ 1,400 ล้านบาท
11 พ.ค. 2555

พนักงานออมสินรวมใจใส่เสื้อ “กลุ่มเพื่อนเลอศักด์” ประท้วงการทำงาน บอร์ด หลังปรับวิธีบริหารทำไตรมาสลดวูบเหลือ 1,400 ล้านบาท  รายงานข่าวจากธนาคารออมสิน เปิดเผยว่า เมื่อวันที่ 11 พ.ค. 2555 เวลา 11.30 น. พนักงานธนาคารออมสินหลายร้อยคนรวมตัวสวมเสื้อยืดที่บนเสื้อเขียนว่า “กลุ่มเพื่อนเลอศักด์” ที่บริเวณโรงอาหารของสำนักงานใหญ่ ซึ่งได้ทำการแจกเสื้อยืดจำนวน 400 ตัว ให้พนักงานที่สำนักงานใหญ่ 300 ตัวและอีก 100 ตัว ซึ่งได้ส่งไปยังสาขาออมสิน ได้แก่ นครสวรรค์ สงขลา และนนทบุรี วัตถุประสงค์ของการรวมตัวกันของพนักงานออมสินครั้งนี้ เพื่อเป็นการสะท้อนการบริหารงานของธนาคารใน 5-6 เดือนที่ผ่านมา  โดยหลังจากที่มีการเปลี่ยนคณะกรรมการธนาคารออมสิน เมื่อเดือน ต.ค.2554 ซึ่งนำไปสู่การเปลี่ยนวิธีการบริหารงาน ทำให้การทำธุรกรรมของธนาคารล่าช้า เพราะหลายเรื่องต้องขออนุมัติจากประธานกรรมการก่อน จนส่งผลกระทบต่อกำไรในไตรมาส 1 ปี 2555 ลดลงเหลือเพียง 1,400 ล้านบาท เมื่อเทียบกับช่วงเดียวกันของปีก่อนที่ธนาคารมีกำไรถึง 6,000 ล้านบาท   ด้านแหล่งข่าวพนักงานธนาคารออมสิน เปิดเผยว่า พนักงานจะรอดูผลประกอบการในไตรมาส 2 ปี 2555 นี้ ถ้าผลกำไรของธนาคารออมสินลดลงไปอยู่ระดับหลักพันล้านบาทอีก ก็จะมีผลกระทบชัดเจนต่อการจ่ายโบนัสของพนักงานของปี 2555 ในปี 2556 ซึ่งคาดว่าทางพนักงานจะยกระดับการชุมนุมให้เข้มข้นกว่าขึ้น เพราะคาดว่าผลจากการดำเนินโครงการตามนโยบายของรัฐบาลเช่นการส่งเข้าค่าธรรมเนียม 0.47 % เข้ากองทุนพัฒนาประเทศ จะทำให้ธนาคารมีกำไรลดลง อีกทั้งในแต่ละปีต้องส่งรายได้เข้ากระทรวงการคลังปีละ 6,000-7,000 ล้านบาท
สำหรับ หนังสือข้อเรียกร้องที่ทางสหภาพแรงงานรัฐวิสาหกิจธนาคารออมสิน ได้ยื่นหนังสือให้กับ นางสาวยิ่งลักษณ์ ชินวัตร นายกรัฐมนตรี นายกิตติรัตน์ ณ ระนอง รองนายกรัฐมนตรีและรัฐมนตรีว่าการกระทรวงการคลัง และนายวิรุฬ เตชะไพบูลย์ รัฐมนตรีช่วยว่าการกระทรวงการคลัง ไปแล้วนั้น อยู่ในช่วงติดตามเอกสาร